**Raport mbi Doracakun Operativ për “One Stop Shop”**

Maj 2019

Tabela e përmbajtjes

[Hyrje 5](#_Toc14337777)

[Doracaku Informues për BRE 7](#_Toc14337778)

[1. Legjislacioni primar 7](#_Toc14337779)

[1.1. Ligji për Energji 7](#_Toc14337780)

[1.2. Ligji për Rregullatorin e Energjisë 7](#_Toc14337781)

[1.3. Ligji për Energjinë Elektrike 8](#_Toc14337782)

[1.4. Ligji për Ndërtim 8](#_Toc14337783)

[1.5. Ligji për Vlerësimin e Ndikimit në Mjedis 9](#_Toc14337784)

[1.6. Ligji për Mbrojtjen e Mjedisit 10](#_Toc14337785)

[1.7. Ligji për Planifikimin Hapësinor 10](#_Toc14337786)

[1.8. Ligji për Ujërat e Kosovës 11](#_Toc14337787)

[1.9. Ligji për Pyjet 12](#_Toc14337788)

[1.10. Ligji për Shpronësimin e Pronës së Paluajtshme 12](#_Toc14337789)

[1.11. Ligji për dhënien në shfrytëzim dhe këmbimin e pronës së paluajtshme të komunës 13](#_Toc14337790)

[2. Legjislacioni sekondar 13](#_Toc14337791)

[2.1. Përdorimi dhe Përkrahja e Prodhimit të Energjisë nga Burimet e Ripërtërishme 13](#_Toc14337792)

[2.2. Objektivat e Burimeve të Ripërtërishme 13](#_Toc14337793)

[2.3. Zgjidhja e Ankesave dhe Kontesteve në Sektorin e Energjisë 14](#_Toc14337794)

[2.4. Kyçja në Rrjetin e Transmisionit 14](#_Toc14337795)

[2.5. Kyçja në Rrjetin e Shpërndarjes 14](#_Toc14337796)

[2.6. Rregulli për Skemën Mbështetëse 14](#_Toc14337797)

[2.7. Tarifat 15](#_Toc14337798)

[2.8. Rregulli për Procedurën e Autorizimit 15](#_Toc14337799)

[2.9. Rregulli për Licencimin e Aktiviteteve të Energjisë në Kosovë 15](#_Toc14337800)

[2.10. Marrëveshja për blerjen e energjisë 16](#_Toc14337801)

[Doracaku i Procedurave 23](#_Toc14337802)

[3. “One Stop Shop” për BRE 23](#_Toc14337803)

[3.1. Përgjegjësitë institucionale të Komisionit Koordinues 23](#_Toc14337804)

[3.2. Mandati i OSS për BRE 25](#_Toc14337805)

[3.3. Shqyrtimi i kërkesave me shkrim të pranuara nga OSS 26](#_Toc14337806)

[3.3.1. Aplikimi 26](#_Toc14337807)

[3.3.2. Shqyrtimi i OSS 26](#_Toc14337808)

[3.3.3. Pala përkatëse 27](#_Toc14337809)

[3.3.4. Përgjigja e OSS 27](#_Toc14337810)

[3.3.5. Informatat për t’u publikuar 27](#_Toc14337811)

Tabela e figurave

[Tabela mbi procesin e autorizimit gjatë ndërtimit të gjeneratorit të BRE-së në Kosovë 17](#_Toc13821801)

[Diagrami i rrjedhës së autorizimit për gjeneratorin e BRE-së 22](#_Toc13821802)

[Diagrami i rrjedhës për procedurën e brendshme të OSS për BRE 28](#_Toc13821803)

[Shablloni i përgjigjes së OSS 29](#_Toc13821804)

# Hyrje

Ministria e Zhvillimit Ekonomik është subjekti në kuadër të Qeverisë së Kosovës i cili është përgjegjës për hartimin e dokumenteve të politikave mbi energjinë. Strategjia e Energjisë e Kosovës 2017-2026 është dokumenti kryesor i politikave që përcakton bazën për zhvillimin e sektorit të energjisë në përgjithësi. Strategjia e Energjisë përcakton politikat dhe masat për të arritur objektivat e Republikës së Kosovës lidhur me furnizimin e sigurt dhe të qëndrueshëm me energji. Në kuadër të Strategjisë së Energjisë, fokus i veçantë u kushtohet projekteve të energjisë së ripërtërishme.

Ligji nr. 05/L-081 për Energjinë (në tekstin e mëtejmë referuar si: Ligji për Energjinë) ka për qëllim, ndër të tjera, që të promovojë investimet në sektorin e energjisë. Investimet, të tilla si ndërtimi i impianteve dhe stabilimenteve të reja të energjisë, si dhe mirëmbajtja dhe përdorimi i tyre, inkurajohen me dispozitat e Ligjit për Energjinë, për aq sa investimet e tilla janë në përputhje me detyrimet e Kosovës ndaj Komunitetit të Energjisë dhe ligjet e tjera të Kosovës. Ligji për Energjinë po ashtu kërkon krijimin e skemave mbështetëse për inkurajimin dhe promovimin e gjenerimit të energjisë nga burimet e ripërtërishme dhe kogjenerimit, duke përfshirë pajisjet për ndërtimin e stabilimenteve të reja të energjisë.

*Si anëtare e Komunitetit të Energjisë, Kosova është e obliguar të përmbushë objektivat e detyrueshme të BRE-së për vitin 2020 të përcaktuara dhe të miratuara nga Këshilli Ministror i EnC-së në vitin 2012.*

Neni 17.6 i Ligjit për Energji kërkon themelimin e qendrave “One Stop Shop” nëpërmjet aktit të veçantë nënligjor, me qëllim të lehtësimit të investimeve në sektorin e energjisë së ripërtërishme në Kosovë. Lidhur me këtë, Qeveria e Kosovës më 19 mars 2018 miratoi Rregulloren nr. 05/2018 për One Stop Shop për Burimet e Ripërtëritshme të Energjisë (në tekstin e mëtejmë referuar si: Rregullorja mbi OSS për BRE). Rregullorja mbi OSS për BRE është miratuar në bazë të kërkesës së Ligjit për Energji dhe ka për qëllim të mbështesë investimet në burimet e ripërtërishme duke ndihmuar me koordinimin, bashkëpunimin dhe informimin e palëve, ndërkohë duke lehtësuar procesin e tyre të investimeve në burimet e ripërtërishme.

“One Stop Shop” për BRE ka bazën në Ministrinë e Zhvillimit Ekonomik (në tekstin e mëtejmë referuar si: MZHE) si subjekti përgjegjës për realizimin e aktiviteteve që kërkohen nga Rregullorja mbi OSS për BRE. Rregullorja mbi OSS për BRE përcakton qartë detyrat dhe përgjegjësitë e OSS për BRE. Duhet të merret një vendim për emërimin e zyrtarëve përgjegjës në kuadër të MZHE-së në mënyrë që zyrtarët të marrin përsipër përgjegjësitë e parapara për këtë qëllim.

Themelimi dhe funksionalizimi i “One Stop Shop” po ashtu parashihet në Strategjinë e Energjisë të Kosovës 2017-2026, me qëllimin kryesor për të lehtësuar zhvillimin e projekteve në fushën e BRE-së.

Rregullorja mbi OSS për BRE parasheh themelimin e Komisionit Koordinues Ndërinstitucional për të lehtësuar koordinimin institucional për aplikacioneve specifike të pranuara. Komisioni po ashtu ka të drejtë t'i identifikojë pengesat, barrierat dhe/ose sfidat eventuale që mund të pengojnë zhvillimet në teknologjinë e ripërtërishme, si dhe mund të sugjerojë përmirësime të nevojshme ligjore aty ku është e përshtatshme. Nëpërmjet raporteve tremujore, Komisioni Koordinues Ndërinstitucional i dorëzon propozimet e tilla për shqyrtim te Qeveria. Sekretari i Përhershëm i MZHE-së miratoi vendimin (vendimin e datës 21 maj 2019) për emërimin e anëtarëve të Komisionit Koordinues Ndërinstitucional siç janë deleguar nga subjektet që janë pjesë e Komisionit.

Në anën tjetër, Ligji për Investimet Strategjike (Ligji nr. 05/L-079) parasheh krijimin e kushteve për zbatimin e investimeve strategjike në Kosovë, si dhe përcakton procedurat administrative dhe kriteret për vlerësim. Investitori që fiton statusin e investitorit strategjik, në përputhje me kërkesat e Ligjit për Investimet Strategjike ka të drejtë të kërkojë ndihmë nga Agjencia për Investime dhe Përkrahjen e Ndërmarrjeve (KIESA). Në këtë kontekst nënvizojmë se OSS për BRE e themeluar sipas Rregullores së Qeverisë nr. 05/2018, e cila është subjekti i këtij raporti, nuk ndërhyn dhe nuk duhet të ndërhyjë në projektet që aplikojnë për të fituar statusin e investitorëve strategjikë. Me anë të kësaj sqarojmë se projektet që fitojnë statusin e investitorit strategjik rregullohen përmes procedurave të përcaktuara me Ligjin për Investimet Strategjike dhe autoriteti kompetent për t'i ofruar ndihmë investitorit është Agjencia për Investime dhe Përkrahjen e Ndërmarrjeve dhe jo OSS për BRE.

Ky raport përbëhet nga dy pjesë:

* Doracaku informues për BRE liston ligjet dhe aktet sekondare që janë të zbatueshme në Kosovë dhe janë relevante gjatë zhvillimit të projekteve të ripërtërishme;
* Doracaku i procedurave shtjellon procedurën e brendshme të “One Stop Shop” për BRE dhe komunikimin me institucionet përkatëse. Fillimisht ofrohet një prezantim i përgjegjësive institucionale të institucioneve që janë pjesë e Komisionit Koordinues Ndërinstitucional, pasuar me shtjellimin e mandatit të “One Stop Shop”. Procedura për shqyrtimin e aplikacionit të pranuar shoqërohet me një përgjigje shabllon që lëshohet nga “One Stop Shop” për BRE.

Ky raport konsiderohet dokument i gjallë, i cili duhet të ndryshohet dhe azhurnohet kohë pas kohe në mënyrë që të reflektojë ndryshimet legjislative që mund të ndodhin në të ardhmen.

Ky raport është interpretim i dispozitave ligjore në fuqi. Asgjë në këtë dokument nuk paraqet baza ligjore për ankesë në gjykata kundër ndonjë opinioni, rekomandimi ose përgjigje tjetër që lëshohet nga OSS për BRE.

E drejta për të ndryshuar këtë dokument, në përputhje me nenin 11 të Rregullores mbi OSS për BRE, mbetet në kuadër të MZHE-së, pas propozimit me shkrim të lëshuar nga OSS për BRE dhe Komisioni Koordinues Ndërinstitucional.

# Doracaku Informues për BRE

Investimet në projektet e energjisë së ripërtërishme rregullohen me akte të ndryshme. Për shembull: projekti për hidrogjenerim përfshin zbatimin e ligjit për ujërat, ndërsa projektet për energji të erës ose fotovoltaike nuk e përfshijnë këtë. Madhësia e projektit është një veçori tjetër për projekte të tilla, e cila ndërlidhet me institucionet që lëshojnë lejen e ndërtimit.

Ky doracak informues ka shqyrtuar aspektet përkatëse lidhur me investimet në BRE. Në këtë pjesë ofrojmë listën e ligjeve primare dhe sekondare që janë të zbatueshme kur projektet e energjisë zhvillohen sipas procedurës së autorizimit të realizuar nga rregullatori. Përveç kësaj, informatat kryesore mbi aktet që lëshohen nga subjektet përkatëse ofrohen në fund të çdo pjese.

# Legjislacioni primar

* 1. Ligji për Energji(nr. 05-L-081) përcakton parimet dhe rregullat e përgjithshme që rregullojnë aktivitetet në sektorin e energjisë në Republikën e Kosovës, me qëllimin për të garantuar furnizim të sigurt, energji të qëndrueshme dhe me cilësi të lartë që krijon kushte të shkëlqyeshme për një treg të hapur funksional që është transparent dhe konkurrues dhe synon të promovojë përdorimin efikas të energjisë. Ligji është miratuar në qershor të vitit 2016 nga Kuvendi i Kosovës dhe është dekretuar me Dekret të Presidentit të Republikës së Kosovës më 1 korrik 2016.

Përcaktimet kryesore të ligjit që janë relevante për energjinë e ripërtërishme përfshijnë si në vijim:

* + - Neni 13 përcakton kërkesa të detyrueshme për MZHE-në/Qeverinë e Kosovës për të nxjerrë legjislacion sekondar për promovimin e përdorimit të energjisë së ripërtërishme dhe për MMPH-në për të nxjerrë legjislacion sekondar për përdorimin e ER-së në ndërtesa. Kjo kërkesë ligjore zbërthehet më tej me Udhëzimin Administrativ të nxjerrë nga MZHE-ja, në Udhëzimin Administrativ për Objektivat e Burimeve të Ripërtërishme, ku më shumë detaje janë paraqitur në vijim.
    - Neni 16.2 parasheh që qeveria të harmonizojë dhe të përcaktojë përgjegjësitë e organeve të ngarkuara me autorizimin, procedurat administrative, rregulloret dhe kodet për burimet e ripërtërishme.
    - Neni 16.5 kërkon që procedura të thjeshta dhe më pak të rënda të autorizimit të zbatohen për projektet më të vogla dhe për pajisje të decentralizuara të prodhimit të energjisë nga burimet e ripërtërishme.
    - Sipas nenit 17.6, ministria përgjegjëse për sektorin e energjisë themelon një “One Stop Shop” me akt të veçantë nënligjor me qëllim të lehtësimit të investimeve në energjinë e ripërtërishme.

*Qeveria e Kosovës miratoi Rregulloren Nr. 05/2018 për “One Stop Shop” për Burimet e Ripërtërishme të Energjisë*

* + - Neni 28 thekson se Ligji për Energji do t'u sigurojë stabilimenteve të prodhimit, transmetimit dhe shpërndarjes të drejtën e qasjes në pronë nëpërmjet të drejtës së servitutit dhe përdorimin e drejtë të qasjes në të drejtat pronësore në përputhje me dispozitat e Ligjit për Shpronësimin e Pronës së Paluajtshme. Ligji për Shpronësimin e Pronave të Paluajtshme (Ligji nr. 03/L-139) sqarohet në pjesën 1.10 në vijim.
  1. Ligji për Rregullatorin e Energjisë (nr. 05-L-084) përcakton kompetencat, detyrat dhe funksionet në kuadër të Zyrës së Rregullatorit të Energjisë (Rregullatori), duke përfshirë kërkesat për lëshimin e licencave për realizimin e aktiviteteve në energji, certifikimin e aktiviteteve të operatorëve të transmisionit në sektorin e energjisë, procedurat për dhënien e autorizimit për ndërtimin e kapaciteteve të reja gjeneruese, krijimin dhe funksionimin efikas të tregjeve konkurruese të energjisë, mbrojtjen e konsumatorit, si dhe rregullimin e tarifave dhe kushtet për furnizim me energji. Pavarësia e Rregullatorit sigurohet nga Kushtetuta e Republikës së Kosovës, ndërsa agjencitë e pavarura themelohen nga parlamenti dhe ushtrojnë funksionet e tyre të pavarura nga çdo organ ose autoritet tjetër.

*Rregullatori miratoi Rregullin mbi Autorizim. Për më tepër, procedura e autorizimit të kapaciteteve gjeneruese shtjellohet në pjesën 2.8 më poshtë.*

* + Sipas këtij ligji, rregullatori lëshon autorizime për ndërtimin dhe operimin e kapaciteteve të reja të gjenerimit të energjisë. Neni 43 i Ligjit për Rregullatorin e Energjisë përcakton parimet e autorizimit dhe po ashtu kërkon nga rregullatori që të krijojë procedura specifike “për autorizimin e ndërtimit të gjeneratorëve të vegjël të decentralizuar dhe/ose të lidhur në shpërndarje”.
  + Neni 44 i Ligjit për Rregullatorin e Energjisë përcakton procedurën e tenderimit për ndërtimin e kapaciteteve të reja që mund të autorizohen nga qeveria, nëse rregullatori nxjerr vendim me shkrim me të cilin përcaktohet se procedura e autorizimit nuk ka rezultuar suksesshëm në ndërtimin e kapaciteteve gjeneruese për të garantuar sigurinë e furnizimit ose përmbushjen e objektivave që lidhen me përdorimin e burimeve të ripërtërishme të energjisë. Në përputhje me nenin 44 (paragrafi 3), një procedurë tenderimi do të kryhej pastaj nga Komisioni Drejtues Ndërministror i Partneritetit Publiko-Privat, sipas Ligjit për Partneritet Publiko-Private. Ne e konsiderojmë këtë dispozitë si një valvulë sigurie në rast se masat e tjera nuk do të shpien në vendosjen e synuar të energjisë së ripërtërishme në Kosovë.
  1. Ligji për Energjinë Elektrike (nr. 05-L-085) përcakton rregulla dhe masa për funksionimin e sektorit të energjisë elektrike, duke garantuar furnizim të sigurt, të besueshëm dhe të rregullt dhe cilësor të energjisë elektrike, me çmime të volitshme, duke marrë parasysh mbrojtjen e mjedisit dhe shfrytëzimin efikas të energjisë elektrike. Ky ligj përfshin rregulla të përbashkëta për prodhimin, transmisionin, shpërndarjen, furnizimin, tregtimin dhe tregun e organizuar të energjisë elektrike si pjesë e tregjeve rajonale dhe evropiane të energjisë elektrike, si dhe përcakton, përkitazi me qasjen e palëve në treg, detyrimet për shërbime publike, të drejtat e konsumatorit dhe kushtet e konkurrencës. Ligji i Energjisë Elektrike po ashtu trajton Certifikatën e Origjinës për burimet e ripërtërishme të energjisë dhe kogjenerimin. Prodhimi i Certifikuar i Energjisë me origjinë nga burimet e ripërtërishme të energjisë ka të drejtë për shpërndarje prioritare sipas kushteve të përcaktuara në Kodin e Rrjetit dhe Rregullat e Tregut. Operatori i sistemit është i detyruar t’i ofrojë prioritet energjisë së gjeneruar nga burimet e ripërtërishme dhe kogjenerimi. Furnizuesit publikë të energjisë elektrike janë të detyruar të blejnë të gjithë shumën e energjisë elektrike të ripërtërishme të gjeneruar me tarifa të rregulluara, të përcaktuara nga Rregullatori përmes një metodologjie që merr parasysh kompensimin e furnizuesit publik për koston shtesë të blerjes së energjisë elektrike nga burimet e ripërtërishme.
  2. Ligji për Ndërtim(nr. 04/L-110) përcakton kërkesat kryesore për projektimin, ndërtimin dhe përdorimin e materialeve ndërtimore, mbikëqyrjen profesionale, si dhe procedurat për lejet e ndërtimit, lejet e përdorimit dhe inspektimin e ndërtimit. Ky ligj rregullon kushtet e projektimit dhe ndërtimit në lidhje me sigurinë publike dhe mbrojtjen e mjedisit në Kosovë.
* Neni 6 thekson se është përgjegjësi e Qeverisë së Kosovës të përpilojë Kodin Unik të Ndërtimit të Republikës së Kosovës, i cili duhet harmonizuar me standardet teknike të BE-së, praktikat më të mira ndërkombëtare dhe kushtet që mbizotërojnë në Kosovë. Qëllimi i Kodit është vendosja e kërkesave minimale për mbrojtjen e shëndetit publik, sigurisë dhe mirëqenies së përgjithshme përmes rezistencës së nevojshme të strukturës së hapësirave të emergjencës, ekuilibrit dhe stabilitetit, sanitarisë, menaxhimit të mbeturinave ndërtimore, ndriçimit adekuat dhe ventilimit, masave për efiçiencë dhe kursim të energjisë, dhe sigurisë së jetës dhe pronës nga zjarri dhe rreziqet e tjera. Rregullat teknike të efiçiencës dhe kursimeve të energjisë të Kodit u referohen Standardeve të Kosovës mbi efiçiencën dhe kursimet e energjisë të aprovuara nga Agjencia për Standardizim e Kosovës në kuadër të Ministrisë së Tregtisë dhe Industrisë.
* Neni 4 parasheh se lëshimi i lejes së ndërtimit dhe përcaktimi i kërkesave të saj zbatohet në pajtueshmëri me parimet e mëposhtme: mbrojtja e shëndetit dhe sigurisë, ruajtja dhe mbrojtja e trashëgimisë kulturore, mbrojtja e të drejtave pronësore, transparenca në procedurat administrative, parimi i një zyre shërbyese; dhe heshtja është pranim.

Kushtet për ndërtim dhe leja e ndërtimit për një projekt të ripërtërishëm lëshohen nga Ministria e Mjedisit dhe Planifikimit Hapësinor për kapacitetet gjeneruese që tejkalojnë 10 MW – projektet e kategorisë III, ndërsa komunat janë përgjegjëse për lëshimin e lejeve të ndërtimit për gjeneratorët që kanë kapacitet më të vogël se 10 MW – projektet e kategorisë II dhe kategorisë I.

Kushtet e ndërtimit përcaktohen nga institucioni përkatës në varësi të kategorisë së projektit. Kushtet e ndërtimit janë specifike për secilin projekt dhe përcaktojnë kriteret e ndërtimit që aplikanti duhet të përmbushë për të qenë i pranueshëm për lejen e ndërtimit. Pasi të kërkojë kushtet e ndërtimit, aplikanti duhet të dorëzojnë dokumentet e nevojshme në formë të shkruar dhe grafike, të përgatitura ose të mbledhura, që përshkruajnë projektimin, vendndodhjen dhe karakteristikat fizike të elementeve të një projekti. Termat e kyçjes janë parakusht për marrjen e lejes së ndërtimit. Në varësi të kategorisë së projektit, kushtet e ndërtimit lëshohen brenda 15, përkatësisht 30 ditësh nga paraqitja e aplikacionit tek institucioni përkatës.

Leja e ndërtimit është leja përfundimtare që lëshohet nga subjekti kompetent për projekte të ripërtërishme, pas së cilës fillojnë punimet e ndërtimit. Duhet përmendur se projektplani për lejen e ndërtimit duhet të përgatitet nga një projektues i licencuar në Kosovë. Varësisht nga kategoria e projektit, leja e ndërtimit lëshohet brenda 30, përkatësisht 45 ditësh nga paraqitja e aplikacionit tek institucioni përkatës. Leja e ndërtimit pushon së qeni e vlefshme nëse ndërtimi nuk fillon brenda një viti nga dita e lëshimit të lejes së ndërtimit.

Sipas Ligjit të Ndërtimit, certifikimi për përdorim lëshohet para se impianti të fillojë operimin. Certifikimi për përdorim lëshohet nëse aplikanti ka zbatuar kërkesat e lejes.

* 1. Ligji për Vlerësimin e Ndikimit në Mjedis (nr. 03/L-214) ka për qëllim të parandalojë ose zvogëlojë ndikimet negative të projekteve të propozuara publike dhe private dhe në këtë mënyrë të kontribuojë në ruajtjen dhe përmirësimin e mjedisit, mbrojtjen e shëndetit të njeriut si dhe përmirësimin e cilësisë së jetesës. Ligji për Vlerësimin e Ndikimit në Mjedis përcakton rregullimin e procedurave për identifikimin, vlerësimin dhe raportimin e ndikimeve të projekteve të caktuara në mjedis dhe për procedurat shoqëruese administrative, gjatë procesit të vendimmarrjes nga ana e Ministrisë së Mjedisit dhe Planifikimit Hapësinor për lëshimin e Pëlqimit Mjedisor, si dhe siguron që të gjitha informatat relevante lidhur me mjedisin janë ofruar dhe janë marrë parasysh.

Vlerësimi i Ndikimit në Mjedis (VNM) identifikon, përshkruan dhe vlerëson në mënyrë të duhur rrethanat e secilit rast individual, efektet e drejtpërdrejta dhe të tërthorta të ndonjë projekti në:

* + Njeriun, botën bimore dhe shtazore;
  + Tokën, ujin, ajrin, klimën dhe peizazhin;
  + Të mirat materiale dhe trashëgiminë kulturore;
  + Ndikimet e ndërsjella të elementeve të cekura në nën-paragrafët.

Autoriteti për zbatimin e procedurave të VNM-së është Ministria e Mjedisit.

Në nenin 10 të Ligjit për Vlerësimin e Ndikimit në Mjedis shtjellohet procedura duke përfshirë fazat e mëposhtme:

* Përzgjedhja
* Studimi
* Shqyrtimi i Raportit të VNM-së

Në bazë të nenit 11, kërkesën për fillimin e procedurës së VNM-së, bashkë me dokumentacionin shoqërues, aplikanti e paraqet në Ministri.

Pëlqimi mjedisor lëshohet në bazë të Ligjit për Vlerësimin e Ndikimit në Mjedis. Ministria e Mjedisit dhe Planifikimit Hapësinor u lëshon pëlqim mjedisor vetëm atyre gjeneratorëve që dorëzojnë raportin mbi studimin e vlerësimit të ndikimit në mjedis. Afati kohor për lëshimin e pëlqimit mjedisor nga Ministria është deri në 80 ditë nga data e aplikimit. Pëlqimi mjedisor lëshohet pas konsultimeve publike me komunitetin e prekur.

*Pëlqimi mjedisor lëshohet në bazë të Studimit të Vlerësimit të Ndikimit në Mjedis.*

Pëlqimi mjedisor merret në fillim të çdo aplikimi, para se aplikanti ta marrë autorizimin paraprak, dhe kërkohet që të dorëzohet gjatë aplikimit për leje të tjera, si për leje mjedisore (e shtjelluar më tutje në vijim), leje të ndërtimit, leje të ujit, të drejta të autorizimit, etj. Pëlqimi mjedisor është baza mbi të cilën aplikanti duhet të marrë masa dhe veprime për të zbutur ndikimin që ndërtimi i gjeneratorit ka në mjedis.

* 1. Ligji për Mbrojtjen e Mjedisit (nr. 03/L-025) koordinon aktivitetet e zhvillimit ekonomik dhe mirëqenien sociale me parimet themelore për mbrojtjen e mjedisit sipas konceptit të zhvillimit të qëndrueshëm. Qëllimi i këtij ligji është të promovojë krijimin e mjedisit të shëndetshëm për popullin e Kosovës duke integruar gradualisht standardet për mjedis të Bashkimit Evropian. Ky ligj synon të rregullojë sistemin e integruar për mbrojtjen e mjedisit, zvogëlimin e rrezikut për jetën dhe shëndetin e njeriut sipas konceptit të zhvillimit të qëndrueshëm, me qëllim të:
  + Shfrytëzimit racional të resurseve natyrore dhe kufizimit të shkarkimeve të ndotjes në mjedis, parandalimit të dëmtimit, rehabilitimit dhe përmirësimit të mjedisit të dëmtuar;
  + Përmirësimit të kushteve mjedisore, që lidhen me cilësinë e jetës dhe mbrojtjen e shëndetit të njeriut;
  + Ruajtjes dhe mirëmbajtjes së resurseve natyrore, si dhe menaxhimit të qëndrueshëm të tyre;
  + Bashkërendimit të veprimtarive shtetërore për të përmbushur kërkesat për mbrojtjen e mjedisit;
  + Bashkëveprimit rajonal dhe ndërkombëtar në fushën e mjedisit;
  + Nxitjes dhe pjesëmarrjes së publikut në veprimtaritë për mbrojtjen e mjedisit;
  + Sigurimit që zhvillimi në Kosovë është i qëndrueshëm në mënyrë që dheu, ajri, uji dhe burimet e jetesës në Kosovë të mbrohen dhe ruhen në të mirë të gjeneratave të ardhshme.

Në bazë të nenit 11, personi juridik dhe fizik i cili i shfrytëzon resurset natyrore është i detyruar që gjatë kryerjes së punëve dhe zhvillimit të aktiviteteve, si dhe pas përfundimit të këtyre aktiviteteve, të planifikojë dhe të zbatojë masat me të cilat duhet të parandalojë ndotjen e mjedisit. Çdo person që dëmton mjedisin është i detyruar të bëjë sanimin në përputhje me këtë ligj dhe është i detyruar që rregullisht të informojë Ministrinë rreth aktiviteteve të kryera.

Lejet mjedisore lëshohen nga Ministria e Mjedisit dhe Planifikimit Hapësinor për projektet e energjisë që tejkalojnë kapacitetin prej 100 kW, ndërsa lëshimi i lejes mjedisore për kapacitetet gjeneruese nën 100 kW është në kompetencë të komunave.

Leja mjedisore ka një kohëzgjatje prej pesë vjetësh dhe lëshohet para se stabilimenti të fillojë operimin.

* 1. Ligji për Planifikimin Hapësinor (nr. 04/L-174) siguron zhvillim të qëndrueshëm dhe të baraspeshuar të planifikimit hapësinor në tërë territorin e Kosovës nëpërmjet përdorimit racional të hapësirës dhe qeverisjes së mirë. Ky ligj u siguron qytetarëve qeverisje të qëndrueshme, shfrytëzim efikas të fondeve publike, rregullim të hapësirës, trajtim të barabartë dhe qasje adekuate në shërbimet publike.

Ky Ligj përcakton parimet bazë të planifikimit hapësinor, metodologjinë dhe rregulloret e zhvillimit hapësinor, llojet, procedurat, përmbajtjen si dhe përgjegjësitë e organeve administrative të nivelit qendror dhe lokal për hartimin dhe zbatimin e dokumenteve të planifikimit hapësinor dhe aktivitetet përkatëse të cilat ndërmerren në planifikim hapësinor dhe rregullim territorial në Republikën e Kosovës.

Planifikimi dhe rregullimi hapësinor duhet të bazohen në parimet e mëposhtme:

* + Promovimin e interesave të përbashkëta të qytetarëve të Kosovës,
  + Promovimin e procesit demokratik të pjesëmarrjes publike,
  + Promovimin e transparencës në procesin e planifikimit dhe vendimmarrjes,
  + Promovimin e kornizës themelore, transparente dhe të planifikuar të shfrytëzimit të zhvillimit,
  + Promovimin e mundësive të barabarta ekonomike, sociale dhe mjedisore,
  + Promovimin e cilësisë së lartë të jetesës dhe sistemeve të qëndrueshme për zhvillimin e vendbanimeve,
  + Promovimin e planifikimit hapësinor të integruar përmes procedurave efikase,
  + Promovimin e pjesëmarrjes publike në hartimin e dokumenteve të planifikimit hapësinor,
  + Promovimin e zhvillimit të balancuar dhe të qëndrueshëm bazuar në nevojat publike dhe ekonomike,
  + Promovimin e harmonizimit të vazhdueshëm me praktikat më të mira ndërkombëtare dhe me parimet evropiane për zhvillim hapësinor,
  + Zhvillimin e qëndrueshëm dhe proporcional të komunitetit, duke shfrytëzuar në mënyrë efikase fondet publike, dhe
  + Parimet ndërkombëtare të planifikimit hapësinor, zhvillim të qëndrueshëm, dhe qeverisje në harmoni me normat e BE-së.

Për të ndërtuar një projekt të ripërtërishëm është e nevojshme që kjo të parashihet në dokumentet e planifikimit hapësinor. Sipas ligjit për Planifikimin e Mjedisit, ekzistojnë disa dokumente planifikuese, të cilat janë shtjelluar në vijim sipas renditjes hierarkike:

* Plani Hapësinor i Kosovës – është dokument shumësektorial 10 vjeçar që identifikon aspektin hapësinor për zhvillime ekonomike.
* Harta Zonale – është dokument shumësektorial për të paktën një periudhë 8 vjeçare, i cili përmes grafikëve, hartave dhe tekstit përcakton llojin, destinacionin, mënyrën e përdorimit të hapësirës dhe masave për investime.
* Planet Hapësinore për Zona të Veçanta – përgatiten për zonat e identifikuara në Planin Hapësinor të Kosovës dhe në Hartat Zonale të cilat kanë karakterizim të veçantë dhe kërkojnë trajtim të veçantë të zonave të tilla.
* Plani Zhvillimor Komunal – është plan 8 vjeçar strategjik shumësektorial komunal që përcakton zhvillimin afatgjatë ekonomik të aktiviteteve të një komune të caktuar.
* Harta Zonale e Komunës – është dokument shumësektorial 8 vjeçar i cili përshkruan në detaje llojin, destinacionin, përdorimin e planifikuar të hapësirës dhe masat e veprimeve.
* Planet e hollësishme rregullatore – zhvillohen nga komunat për zonat e përcaktuara në Planet Zhvillimore Komunale dhe Hartat Zonale Komunale.

Planet e lartpërmendura janë të domosdoshme për institucionet e nivelit qendror dhe lokal gjatë lëshimit të lejeve të ndërtimit dhe lejeve mjedisore.

* 1. Ligji për Ujërat e Kosovës (nr. 04/L-147) ka për qëllim të përcaktojë procedura dhe parime udhëzuese për shpërndarjen optimale të resurseve ujore, mbështetur në shfrytëzimin dhe qëllimin. Ligji siguron mbrojtjen e resurseve ujore nga ndotja, mbishfrytëzimi dhe keqpërdorimi. Qëllimi i këtij ligji është të sigurojë zhvillimin dhe shfrytëzimin e qëndrueshëm të resurseve ujore, të cilat janë të domosdoshme për shëndetin publik, mbrojtjen e mjedisit dhe zhvillimin socio-ekonomik.

Me këtë ligj rregullohen të gjitha çështjet që kanë të bëjnë me: ujërat sipërfaqësorë, liqenet, akumulimet, rezervuarët, burimet natyrore, ujërat nëntokësorë, ligatinat, truallin buzë brigjeve të lumenjve, çështjet që kanë të bëjnë me menaxhimin e tyre, përdorimin dhe shpërndarjen e ujërave, mbrojtjen e ujërave dhe mbrojtjen nga veprimet e dëmshme të ujërave.

Neni 72 përcakton aktivitetet për të cilat lëshohet leja e ujit. Ndër të tjera, leja e ujit lëshohet për shfrytëzimin e ujit me qëllim të përdorimit të energjisë elektrike.

Leja e ujit është kompetencë që i është dhënë vetëm nivelit qendror. Leja e ujit lëshohet për kompanitë që synojnë të gjenerojnë energji elektrike nga uji. Nëpërmjet lejes së ujit përcaktohet destinimi i përdorimit të ujit, mënyra dhe kriteret e përdorimit të ujit dhe kushtet e tjera.

Leja e ujit për nevojat e energjisë mund të jepet për një periudhë maksimale prej 40 vjetësh, por rishikohet çdo 5 vjet nga institucioni lëshues.

* 1. Ligji për Pyjet (nr. 2003/3) me ndryshimet e tij përcakton udhëzimet për menaxhimin e pyjeve në përputhje me udhëzimet për një konsensus global mbi menaxhimin, ruajtjen dhe zhvillimin e qëndrueshëm të të gjitha llojeve të pyjeve.

Kosova ka për qëllim të menaxhojë pyjet e saj në pajtim me deklaratën e parimeve për konsensusin global mbi menaxhimin, ruajtjen dhe zhvillimin e qëndrueshëm të të gjitha tipave të pyjeve të dhëna në aneksin III të raportit të Konferencës së Kombeve të Bashkuara mbi Mjedisin dhe Zhvillimin.

Sipas nenit 11, pronarët e pyjeve private:

* Menaxhojnë tokën në pajtim me këtë ligj dhe të gjitha rregullat e nxjerra sipas këtij ligji;
* I lejojnë publikut qasje dhe lëvizje të lirë në tokë (përfshirë lejimin e bletarisë, gjuetisë dhe grumbullimit jokomercial të frutave, arrave, kërpudhave, bimëve dhe kafshëve të egra) përveç nëse një qasje e tillë do të pengonte investimet komerciale ose përdorimin e tokës, dhe 10.
* I lejojnë zyrtarët e qeverisë që në tokat e tyre t’i realizojnë detyrat e ndërlidhura me menaxhimin e pyjeve, siç është inspektimi, studimi, matja e trungjeve dhe shënjimi i vijave kufitare.
* Neni 13 i Ligjit për Pyjet parasheh se para dhënies së miratimit të tillë, komunat ose organet e tjera të autorizuara për të miratuar shndërrimin e pyjeve private për shfrytëzime jopyjore marrin pëlqimin nga Ministri.

E drejta për shfrytëzimin e tokës është e drejtë e lëshuar nga Agjencia e Pyjeve për aplikantin i cili synon të ndërtojë kapacitete të reja gjeneruese në një tokë publike që menaxhohet nga Agjencia e Pyjeve. E drejta për të shfrytëzuar tokën e menaxhuar nga Agjencia e Pyjeve ka një kohëzgjatje prej 5 vjetësh, ndërsa për periudha më të gjata duhet të zhvillohet një konkurs tenderues.

* 1. Ligji për Shpronësimin e Pronës së Paluajtshme (nr. 03/L-139) përcaktohen rregullat dhe kushtet sipas të cilave Qeveria ose një komunë mund të bëjë shpronësimin e të drejtave pronësore ose të drejtave të tjera në pronën e paluajtshme të një personi; rregullat dhe kushtet sipas të cilave Qeveria mund të autorizojë kufizimin dhe shfrytëzimin e përkohshëm të pronës së paluajtshme; rregullat dhe procedurat të cilat do të përdoren për përcaktimin e shumës dhe pagesës për kompensimin e shpronësimit ose kufizimit të pronësisë. Ligji për Shpronësimin e Pronës së Paluajtshme i ndryshuar me Ligjin nr. 03/L-205, përfshin një instrument ligjor që mund të mbështesë blerjen e tokës nga zhvilluesit e projekteve të ripërtërishme. Ligji parasheh që Organi Shpronësues mund të shpronësojë pronën e paluajtshme ose të japë të drejtën e servitutit për çdo qëllim publik legjitim në lidhje me aktivitetet për gjenerim, furnizim, bartje ose shpërndarje të energjisë. Objekti i shpronësimit mund të jetë pronë private ose të drejta të tjera private në pronën e paluajtshme.

Në rast se një investitor bën kërkesë për shpronësim në pajtim me nenin 8 të Ligjit, investitori paraqet dokumente mbi vendndodhjen dhe numrin e secilës ngastër të pronës së paluajtshme në fjalë, si dhe një përshkrim të hollësishëm të qëllimit publik për të cilin kërkohet shpronësimi. Zhvilluesi privat duhet të argumentojë se projekti mund të realizohet vetëm përmes shpronësimit dhe se përzgjedhja e pronës që do të shpronësohet nuk është bërë me ndonjë qëllim ose synim diskriminues.

Çdo aplikant që synon ndërtimin e një impianti energjetik por ka nevojë për të drejtën e shfrytëzimit të pronës së paluajtshme të caktuar mund të kërkojë të drejtën e tillë përmes zbatimit të Ligjit për Shpronësimin e Pronës së Paluajtshme. Për të ndodhur shpronësimi, aplikanti duhet të argumentojë se zbatimi i projektit konsiderohet si interes publik. Autoriteti kompetent për shpronësim është Qeveria e Kosovës.

* 1. Ligji për dhënien në shfrytëzim dhe këmbimin e pronës së paluajtshme të komunës (nr. 06/L-092) synon të sigurojë shfrytëzimin efektiv të pronës së paluajtshme të komunës. Ligji më tej përcakton format dhe procedurat për dhënien në shfrytëzim dhe këmbimin e pronës së paluajtshme të komunës.

Prona e paluajtshme që është nën pronësinë e komunës mund t'u ofrohet subjekteve private për shfrytëzim afatshkurtër për një periudhë 1-15 vjeçare dhe shfrytëzim afatgjatë prej 15-99 vjetësh. Dhënia në shfrytëzim e pronës së paluajtshme të komunës mund të bëhet përmes procesit të suksesshëm të konkursit të hapur bazuar në ankandin publik, shprehjes së interesit dhe negociatave me kryetarin e komunës.

Në mënyrë që prona e paluajtshme e komunës t'i jepet palës së interesuar, qëllimi i shfrytëzimit duhet të përafrohet me dokumentet e planifikimit hapësinor, komuna duhet të ketë përfitim ekonomik dhe dhënia e tillë duhet t'i plotësojë kushtet dhe kriteret mjedisore.

# Legjislacioni sekondar

* 1. Përdorimi dhe Përkrahja e Prodhimit të Energjisë nga Burimet e Ripërtërishme (nr. 02/2013), është miratuar nga MZHE-ja si Udhëzim Administrativ. Qëllimi i këtij Udhëzimi Administrativ është identifikimi i llojeve të burimeve të ripërtërishme të energjisë që do të përdoren për qëllime të prodhimit të energjisë elektrike dhe energjisë termike, grupet, kushtet e përdorimit, standardet teknike, skemat e mbështetjes, transferimet statistikore, projektet e përbashkëta dhe çështjet e tjera relevante për shfrytëzimin e burimeve të ripërtërishme të energjisë.
  2. Objektivat e Burimeve të Ripërtërishme (nr. 05/2017) është miratuar nga MZHE-ja si Udhëzim Administrativ. Qëllimi i këtij Udhëzimi Administrativ është të miratojë objektiva afatgjate dhe vjetore për burimet e ripërtërishme të energjisë. Ky udhëzim administrativ është pjesërisht në përputhje me dispozitat e Direktivës 2009/28/EC të Parlamentit Evropian dhe të Këshillit të datës 23 prill 2009 mbi promovimin e përdorimit të energjisë nga burimet e ripërtërishme.

Niveli i kapacitetit për BRE për t'u pranuar në Skemën Mbështetëse është si në vijim:

*Objektivi që duhet të arrihet nga Kosova është 793.18 MW BRE deri në vitin 2020.*

|  |  |  |  |  |  |
| --- | --- | --- | --- | --- | --- |
| **MW e BRE primare** | **2016** | **2017** | **2018** | **2019** | **2020** |
| Fotovoltaike | 6 | 7 | 8 | 9 | 30 |
| Erë | 1.35 | 61.35 | 114.85 | 129 | 150 |
| Energji hidrike | 40.41 | 56.81 | 181.29 | 187 | 240 |
| Biomasë | 6 | 7 | 10 | 12 | 20 |

* 1. Zgjidhja e Ankesave dhe Kontesteve në Sektorin e Energjisëështë një Rregull i miratuar në mars të vitit 2017 nga Rregullatori. Ky Rregull përcakton kushtet dhe procedurat për parashtrimin, shqyrtimin dhe zgjidhjen e ankesave të konsumatorëve ndaj të licencuarve në sektorin e energjisë, zgjidhjen e kontesteve ndërmjet të licencuarve në sektorin e energjisë dhe qasjen e palës së tretë në sistemin e transmetimit, ose shpërndarjes së energjisë elektrike, energjisë termike ose gazit natyror, si dhe transmetimit, rrjedhave ndërkufitare të energjisë elektrike dhe gazit natyror.
  2. Kyçja në Rrjetin e Transmisionit**:** Parimet për përcaktimin e tarifave për shfrytëzimin e sistemit të transmetimit dhe tregut si dhe taksave të kyçjes është akt rregullator i miratuar nga Rregullatori në janar të vitit 2017. Qëllimi i këtij akti është përpilimi i “Metodologjisë për Përcaktimin e Tarifave të Operatorit të Sistemit të Transmisionit, Tarifave të Operatorit të Sistemit, Tarifave të Operatorit të Tregut dhe Taksave për Kyçje në Sistemin e Transmisionit”. Metodologjitë e lartpërmendura janë në përputhje me Kushtet e Përgjithshme të Furnizimit me Energji dhe Rregullën nga Operatori i Sistemit të Transmisionit dhe Operatori i Tregut për të Hyrat e Lejuara Maksimale, të miratuara nga Rregullatori. Neni 11 përcakton parimet për vendosjen e çmimit për kyçjen e kapaciteteve të reja gjeneruese në rrjetin e transmisionit, ndërsa nenet 12 dhe 13 përcaktojnë metodologjinë për vendosjen e taksave për kyçjen e kapaciteteve të reja gjeneruese.

Tarifa e kyçjes në transmision varet nga oferta e operatorit të sistemit të transmisionit.

* 1. Kyçja në Rrjetin e Shpërndarjes**:** Parimet për përcaktimin e tarifave për shfrytëzimin e sistemit të shpërndarjes si dhe taksat e kyçjes është një akt rregullator i miratuar nga Rregullatori në janar të vitit 2017. Qëllimi i këtyre rregullave është që operatori i sistemit të shpërndarjes të përpilojë metodologji për përcaktimin e përdorimit të tarifave të sistemit për shpërndarje dhe për përcaktimin e taksave për kyçje në sistemin për shpërndarje. Metodologjitë e lartpërmendura janë në përputhje me Kushtet e Përgjithshme të Furnizimit me Energji dhe Përcaktimet e Operatorit të Sistemit të Shpërndarjes për të Hyrat e Lejuara Maksimale, të miratuara nga Rregullatori. Neni 14 përcakton procedurën e aplikimit kur operatori i sistemit të shpërndarjes pranon një kërkesë për kyçje në rrjetin e shpërndarjes dhe ofertën që lëshohet nga operatori i sistemit të shpërndarjes.

Tarifa e kyçjes në shpërndarje varet nga oferta e operatorit të sistemit të shpërndarjes.

* 1. Rregulli për Skemën Mbështetëse është miratuar nga Rregullatori në prill të vitit 2017. Rregulli mbi Skemën Mbështetëse përcakton procedurën e aplikimit të gjeneratorëve të ripërtërishëm për të aplikuar për skemën e mbështetjes, sipas kushteve të përcaktuara nga Rregullatori, që informon zhvilluesin në kohën e aplikimit nëse ka akoma kapacitet të mjaftueshëm të pambuluar në objektiv për të lejuar akomodimin e kapacitetit të ri. Pranimi hyn në fuqi vetëm kur projekti fillon operimin komercial.
  + Neni 11 përcakton të drejtat dhe detyrimet e gjeneratorëve të burimeve të ripërtërishme të pranuar në skemën mbështetëse.
  + Neni 17 përcakton procedurën e hartimit të marrëveshjeve për blerjen e energjisë dhe parimeve në të cilat duhet bazuar gjatë përgatitjes së marrëveshjes. Në vijim janë ofruar më shumë hollësi mbi marrëveshjet e blerjes së energjisë.
  1. Tarifat nxitëse

Tarifat nxitëse janë miratuar nga Bordi i Zyrës së Rregullatorit të Energjisë më 19 maj 2016 me anë të një vendimi (V\_810\_2016).

Tarifat nxitëse (*feed-in*) zbatohen për të gjitha kapacitetet gjeneruese të instaluara me pajisje të reja, ndërsa panelet diellore/pajisjet fotovoltaike duhet po ashtu të riciklohen.

Niveli i tarifave nxitëse të vendosura për burimet e ripërtërishme të energjisë është si në vijim;

|  |  |
| --- | --- |
| **BRE primare** | **(€/MWH)** |
| Fotovoltaike | 136.4 |
| Erë | 85.00 |
| Energji hidrike | 67.47 |
| Biomasë | 71.30 |

Tarifat nxitëse të përcaktuara për burimet e ripërtërishme të energjisë janë të rëndësishme vetëm për nivelin e objektivave të përcaktuara në tabelën 1 dhe çdo modifikim i nivelit të objektivave të BRE-së mund të modifikojë tarifën nxitëse, me vendimin e bordit të ZRRE-së.

* 1. Rregulli për Procedurën e Autorizimit për Ndërtimin e Kapaciteteve të Reja Gjeneruese nga Burimet e Ripërtërishme të Energjisë është miratuar nga Rregullatori në prill të vitit 2017. Qëllimi i kësaj Rregulle është të përcaktojë procedurën e autorizimit për ndërtimin e kapaciteteve të reja gjeneruese nga burimet e ripërtërishme të energjisë. Rregulli përcakton kriteret dhe procedurat për lëshimin e lejeve nga BRE për ndërtimin e kapaciteteve të reja gjeneruese. Rregulli po ashtu prezanton procedurat dhe kriteret e thjeshtësuara për dhënien e të drejtës për ndërtim të gjeneratorëve për konsum vetanak. Ky Rregull nuk përfshin procedurën e autorizimit për ndërtimin e gjeneratorëve me fosile, sistemit të ri për transportin dhe shpërndarjen e gazit, duke përfshirë interkonektorët, linjat direkte të energjisë elektrike dhe tubacionin për transportin e gazit natyror. Gjithashtu, ky Rregull nuk përfshin procedurën e tenderimit.

Kërkesat ligjore sipas Rregullit për Autorizim janë të ndara në kërkesa të përgjithshme, kërkesa teknike dhe organizative, kërkesa financiare dhe kërkesa të autorizimit final.

Autorizimi final ka të përcaktuara kushtet për ndërtimin, që lëshohen si pjesë e vendimit të Bordit të Rregullatorit. Nëse aplikanti nuk e ndërton impiantin në bazë të kushteve të përcaktuara, autorizimi mund të tërhiqet nga Rregullatori. Koha për fillimin e ndërtimit dhe kompletimin e projektit përcaktohet nga vendimi i Rregullatorit, gjë që nuk është e njëjtë për të gjitha projektet.

*Autorizimi final është dokumenti që i mundëson aplikantit të fillojë ndërtimin e gjeneratorit të burimeve të ripërtërishme të energjisë.*

* 1. Rregulli për Licencimin e Aktiviteteve të Energjisë në Kosovë, është miratuar nga Rregullatori në mars të vitit 2017. Ky Rregull përcakton procedurën për licencimin e ndërmarrjeve energjetike në Kosovë për të kryer aktivitete energjetike. Neni 3 përcakton llojin e licencave që lëshon Rregullatori, si dhe sqaron se cilat aktivitete energjetike nuk kanë nevojë për licencë. Më tej, Rregulli përcakton procedurën për lëshimin e licencave, procedurën e aplikimit, afatet dhe kushtet e licencave si dhe monitorimin e aktiviteteve të kompanive energjetike.

Rregullatori mund të realizojë vizita inspektuese në stabilimentet e gjeneratorëve dhe në dokumentet e kompanisë që bën gjenerimin e energjisë elektrike.

Licenca për gjenerimin e energjisë elektrike lëshohet për gjeneratorin që ka kapacitet prej më shumë se 5 MW të instaluar. Licenca ka një kohëzgjatje maksimale prej 40 vjetësh, në varësi të jetëgjatësisë së aseteve të përdorura për realizimin e gjenerimit. Rregullatori kryen monitorimin në bazë të të dhënave të dorëzuara nga i licencuari dhe në bazë të informacionit të marrë nga Operatori i Tregut.


* 1. Marrëveshja për blerjen e energjisë është kontratë komerciale sipas së cilës gjeneruesi shet energjinë e prodhuar nga gjeneratori i BRE-së. Sipas Rregullit për Skemën Mbështetëse, kërkohet që Rregullatori të miratojë një model (shabllon) të marrëveshjes për blerjen e energjisë. Operatori i Tregut është subjekti që hyn në marrëveshje të tilla me gjeneruesit e burimeve të ripërtërishme të energjisë.

Marrëveshjet për blerjen e energjisë kanë një kohëzgjatje prej 10 vjetësh për energji hidrike dhe biomasë dhe 12 vjetësh për teknologjinë e erës dhe fotovoltaike. Marrëveshja për blerjen e energjisë parasheh dispozitat e nevojshme që rregullojnë efektivitetin e marrëveshjes, faturimin dhe marrëdhëniet e pagesave, përgjegjësitë balancuese dhe dispozitat tjera të nevojshme për gjeneruesit e BRE-së.

#### Tabela mbi procesin e autorizimit gjatë ndërtimit të gjeneratorit të BRE-së në Kosovë

| **Lejet/miratimet/autorizimet** | **Dokumentet e kërkuara** | **Njësia përgjegjëse** |
| --- | --- | --- |
| **Autorizimi paraprak - Zyra e Rregullatorit të Energjisë** | | |
|  | Certifikata e regjistrimit si kompani biznesi. | Aplikanti siç është pranuar nga Agjencia Kosovare e Regjistrimit të Biznesit |
| Dëshmi mbi themelimin e ndërmarrjes (statusi i ndërmarrjes) | Statusi i kompanisë siç është regjistruar në Agjencinë e Regjistrimit të Bizneseve Kosovare |
| Dëshmi nga gjykata kompetente që vërtetojnë se aplikanti nuk është i përfshirë në procedurën e likuidimit/falimentimit; se biznesi i tij/saj nuk administrohet nga gjykata dhe aktivitetet e tij/saj komerciale nuk janë të pezulluara; | Certifikata e gjykatës kompetente |
| Dëshmi nga autoriteti kompetent që vërtetojnë se aplikanti përmbush detyrimet ligjore për pagesat e taksave në vendin ku i njëjti është regjistruar si person juridik; | Autoritetet tatimore |
| Në rast të partneritetit:  Dëshmi në fusha të caktuara lidhur me zbatimin e kontratës(-ave) | Aplikanti |
| Referenca për përvojën biznesore të aplikantit ose partnerëve në fushën e BRE-së ose të ngjashme | Aplikanti |
| Letër mbështetëse nga banka ose ndonjë huadhënës | Aplikanti |
| Raporti i audituar financiar për tri (3) vitet e fundit, i certifikuar nga institucioni kompetent ose Auditorët Financiarë të certifikuar. | Aplikanti |
| Studimi i Fizibilitetit Teknik bazuar në të dhëna reale dhe matje të realizuara në fushën e zbatimit të projektit, duke përfshirë: përshkrimin e përgjithshëm të projektit, klimën dhe kushtet meteorologjike për zonën e projektit sipas llojit të gjeneratorit, përshkrimin teknik të përzgjedhjes së secilit element të gjeneratorit bazuar në të dhënat e mësipërme: llogaritjet në të cilat bazohen përzgjedhjet, studimi, llogaritjet dhe përzgjedhja e pajisjeve për kyçje në rrjetin e energjisë, një studim dhe analizë e kushteve gjeologjike-inxhinierike të zonës ku do të zbatohet projekti, si dhe Struktura Organizative e Aplikantit dhe CV-të e personelit. Studimi i fizibilitetit përfshin, ndër të tjera, Planin e Biznesit (koston totale të investimeve dhe mënyrën e financimit, Vlerësimin Ekonomik-Financiar të Projektit). | Aplikanti |
| Projekti final zbatues | Aplikanti |
| Informacioni teknik për kyçjen lëshuar nga OSSh-ja ose OST-ja | Operatori i sistemit |
| Dëshmi mbi të drejtën e shfrytëzimit të tokës dhe statusin pronësor të tokës që përdoret për ndërtimin e gjeneratorit | Aplikanti (në rast të pronës publike të paluajtshme, vendimi mbi pëlqimin e dhënë nga organi komunal, fletë posedimi, kopjet e planit, marrëveshjet/kontratat për shfrytëzimin e tokës private/publike etj.) |
| Pëlqimi mjedisor | I lëshuar për aplikantin nga MMPH-ja |
| Dëshmi mbi llojin, sigurinë, cilësinë e paneleve diellore/fotovoltaike dhe certifikatën për riciklim (certifikata TUV) | Aplikanti |
| Kërkesa për pranim në Skemën Mbështetëse për Burimet e Ripërtërishme të Energjisë. | Aplikanti |
| **Autorizimi final – Zyra e Rregullatorit të Energjisë** | | |
|  | Marrëveshja për kyçje në rrjet në varësi të nivelit të tensionit. | Operatori i sistemit |
| Pëlqimi i ujit ose leja e ujit nga MMPH-a në rast të hidrocentraleve | MMPH-ja |
| Leje ndërtimi | MMPH-ja ose komuna |
| Plani dinamik i projektit për ekzekutimin e punimeve | Aplikanti |
| **Pëlqimi mjedisor – Ministria e Mjedisit dhe Planifikimit Hapësinor** | | |
|  | Vlerësimi i ndikimit në mjedis | Aplikanti përgatit dhe dorëzon raportin në MMPH |
| Dëshmia e publikimit të informacionit | Aplikanti |
| Raporti mbi VNM, në gjashtë kopje | Aplikanti |
| Opinioni i Kuvendit Komunal | Aplikanti, siç është lëshuar nga kuvendi |
| Certifikata e regjistrimit të biznesit | Aplikanti, siç është lëshuar nga ARBK-ja |
| Letra poseduese | Aplikanti |
| Një kopje e planit me koordinatat | Aplikanti |
| Plani i situacionit | Aplikanti |
| E drejta për të shfrytëzuar parcelat | Aplikanti |
| Pagesa e tarifës për shqyrtimin e raportit të VNM-së | Aplikanti |
| Dëshmi mbi shumën e investimeve të projektit | Aplikanti |
| Pyetësori i plotësuar | Aplikanti |
| **Leja mjedisore – Ministria e Mjedisit dhe Planifikimit Hapësinor** | | |
|  | Formulari i aplikimit për leje mjedisore | Aplikanti |
| Aplikacioni i kompletuar në pesë kopje | Aplikanti |
| Certifikata e regjistrimit të biznesit | Aplikanti |
| Një kopje e vendimit të pëlqimit mjedisor | Aplikanti, siç është lëshuar nga MMPH-ja |
| Certifikata e përdorimit | Aplikanti |
| Pagesa e tarifës për shqyrtimin e lejes mjedisore | Aplikanti |
| **Leja e ndërtimit – Ministria e Mjedisit dhe Planifikimit Hapësinor ose Komuna** | | |
|  | Aplikacioni për lejen e ndërtimit | Aplikanti |
| Një kopje e planit dhe certifikata e pronësisë | Aplikanti |
| Akti ligjor që përcakton kushtet e ndërtimit | Aplikanti |
| Dokumentet e ndërtimit në 3 kopje dhe në formë elektronike | Aplikanti |
| Vendimi për vlerësimin e ndikimit në mjedis (nëse është e aplikueshme) | Aplikanti, siç është lëshuar nga MMPH-ja |
| **Leja e ujit – Ministria e Mjedisit dhe Planifikimit Hapësinor** | | |
|  | Aplikacioni për lejen e ujit | Aplikanti |
| Kopja e certifikuar e certifikatës tatimore | Aplikanti, siç është lëshuar nga autoritetet tatimore |
| Kopja e vendimit të lejes së ndërtimit | Aplikanti, siç është lëshuar nga MMPH-ja ose komuna |
| Kopja e vendimit të pëlqimit të ujit | Aplikanti |
| Gjendja e projektit të zbatuar | Aplikanti |
| Akti i përgjithshëm i mirëmbajtjes, përdorimit dhe monitorimit të stabilimentit të ujit dhe veprimi në rast të dështimeve dhe prishjeve | Aplikanti |
| Shqyrtime të elaboruara të karakteristikave cilësore dhe sasiore të efluentit me programin e monitorimit të gjendjes së ujit dhe rezultatet e monitorimit | Aplikanti |
| **Kyçja në rrjet - Operatori i Sistemit të Shpërndarjes** | | |
|  | Aplikacioni për kushtet e kyçjes | Aplikanti |
| Draft pëlqimi energjetik | Operatori i sistemit të shpërndarjes |
| Aplikacioni për pëlqim final energjetik | Aplikanti |
| Lëshimi i pëlqimit energjetik | Operatori i sistemit të shpërndarjes |
| Pranimi teknik dhe miratimi i gjeneratorit | Operatori i sistemit të shpërndarjes |
| Marrëveshje për kyçje në rrjetin e shpërndarjes | Aplikanti / Operatori i sistemit të shpërndarjes |
| **Kyçja e rrjetit - Operatori i Sistemit të Transmisionit** | | |
|  | Aplikacioni për kyçje | Aplikanti |
| Projekt studimi për kyçje | Operatori i sistemit të transmisionit |
| Oferta për kyçje | Operatori i sistemit të transmisionit |
| Marrëveshja për kyçje | Aplikanti / Operatori i sistemit të transmisionit |
| **Licenca e gjenerimit (mbi 5 MW) – Zyra e Rregullatorit të Energjisë** | | |
|  | Një kopje e certifikatës së regjistrimit të biznesit | Aplikanti |
| Statuti i certifikatës së regjistrimit të biznesit | Aplikanti |
| Plani i biznesit, që lidhet me aktivitetet energjetike që do të mbulohen nga licenca e cila mbulon së paku 3 vitet e ardhshme | Aplikanti |
| Pasqyrat e audituara vjetore financiare për 3 vitet e fundit | Aplikanti |
| Dëshmi nga institucioni financiar që konfirmon disponueshmërinë e fondeve për aktivitetin energjetik | Aplikanti, siç është lëshuar nga institucionet financiare |
| Certifikata nga autoritetet tatimore | Aplikanti, siç është lëshuar nga autoritetet tatimore |
| Certifikata që nuk është nën procedurë të falimentimit ose likuidimit | Aplikanti, siç është lëshuar nga gjykata kompetente |
| Përvoja e aplikantit | Aplikanti |
| CV-të dhe kualifikimet e menaxhmentit të lartë | Aplikanti |
| Struktura organizative | Aplikanti |
| Pagesa e tarifës së aplikimit | Aplikanti |
| Dëshmitë e publikimit të njoftimit në gazetat ditore | Aplikanti |
| Deklarata e nënshkruar që vërteton se:   * Menaxherët nuk janë dënuar ose paditur për vepra penale; * Nuk ka tërheqje të licencës për aktivitetin e aplikuar, brenda 5 viteve të fundit; * Aplikanti vepron në përputhje me legjislacionin mjedisor; * Aplikanti do të zbatojë të gjithë legjislacionin e sektorit të energjisë duke përfshirë rregullat rregullative, kodet teknike dhe komerciale; * Nuk ka kryer ndonjë kundërvajtje në Kosovë ose jashtë vendit për sa i përket sigurisë në punë. | Aplikanti |

#### Diagrami i rrjedhës së autorizimit për gjeneratorin e BRE-së



**Fillimi i operimit**

**Asistenca e OSS për BRE për periudhën e aplikuesit**

**Lëshuar nga ZRRE (nëse e zbatueshme)**

**Licenca për gjenerim**

**Leja mjedisore**

Lëshuar nga MMPH

**Periudha e testimit**

**Faza e ndërtimit**

* Marrëveshja e kyçjes;
* Leja e ujit (nëse e aplikueshme);
* Leja për ndërtim
* Plani dinamik i projektit për ekzekutimin e punimeve

**Autorizimi përfundimtar**

Nënshkruar me operatorët e sistemit

**Marrëveshja e kyçjes**

**Leja për ujëra**

Shtojca 12 e MMPH, U.A. nr. 16/2014

**Leja për ndërtim**

Nënshkruar ndërmjet operatorit të tregut dhe aplikuesit

**Autorizimi Paraprak**

**Termat e kyçjes**

**Pëlqimi mjedisor**

Lëshuar nga MMPH bazuar në studimin VNM-së

Lëshuar nga Operatorët e Sistemit bazuar në dizajnin e projektit

Shtojca I e Rregullës për Skemën Mbështetëse (nëse e zbatueshme)

**Skema mbështetëse**

**Aplikimi për autorizim**

# Doracaku i Procedurave

# “One Stop Shop” për BRE

Neni 11 (Udhëzimet e Zbatimit) i Rregullores mbi OSS për BRE kërkon që MZHE-ja të nxjerrë Doracakun e Procedurave. Doracaku i Procedurave miratohet nga MZHE-ja në bashkëpunim me autoritetet e tjera.

One Stop Shop për BRE bazohet në Ministrinë e Zhvillimit Ekonomik (në tekstin e mëtejmë referuar si: MZHE) si subjekti përgjegjës për të kryer aktivitetet e kërkuara nga Rregullorja mbi OSS për BRE. Detyrat dhe përgjegjësitë e OSS për BRE janë përcaktuar qartë nga Rregullorja mbi OSS për BRE. Duhet të merret vendimi për emërimin e zyrtarëve përgjegjës brenda MZHE-së në mënyrë që zyrtarët të marrin përsipër përgjegjësitë e parapara për këtë qëllim.

Komisioni Koordinues Ndërinstitucional i themeluar nëpërmjet miratimit të Rregullores mbi OSS për BRE dhe i zbatuar nëpërmjet emërimit të përfaqësuesve nga institucionet relevante ose operatorët e sistemit, ka mandat për të lehtësuar koordinimin institucional për aplikacionet specifike të pranuara, por gjithashtu ka të drejtë të identifikojë pengesat, barrierat dhe/ose sfidat eventuale që mund të pengojnë zhvillimet në teknologjinë e ripërtërishme dhe mund të sugjerojë përmirësime të nevojshme ligjore siç është e përshtatshme. Propozimet e tilla përmes raporteve tremujore të Komisionit Koordinues Ndërinstitucional duhet të dorëzohen në Qeverinë e Republikës së Kosovës për shqyrtim. Sekretari i Përhershëm i MZHE-së miratoi vendimin (vendimi i datës 21 maj 2019) mbi emërimin e anëtarëve të Komisionit Koordinues Ndërinstitucional të deleguar nga subjektet që janë pjesë e Komisionit.

OSS për BRE-në e themeluar sipas Rregullores së Qeverisë nr. 05/2018, e cila është subjekti i këtij Doracaku të Procedurave, nuk ndërhyn dhe nuk duhet të ndërhyjë në projektet që aplikojnë për të fituar statusin e investitorëve strategjikë sipas Ligjit për Investime Strategjike. Me anë të kësaj sqarojmë se projektet që fitojnë statusin e investitorit strategjik rregullohen përmes procedurave të përcaktuara me Ligjin për Investimet Strategjike dhe autoriteti kompetent për t'i ofruar ndihmë investitorit është Agjencia për Investime dhe Përkrahjen e Ndërmarrjeve dhe jo OSS për BRE.

* 1. Përgjegjësitë institucionale të Komisionit Koordinues Ndërinstitucional të OSS

Komisioni Koordinues Ndërinstitucional sipas Rregullit mbi OSS mban takime sipas nevojës me qëllim të koordinimit të çështjeve lidhur me shqetësimet e ngritura në OSS nga aplikantët e Burimeve të Energjisë së Ripërtërishme (në tekstin e mëtejmë referuar si: sektori i BRE-së), si dhe për të diskutuar dhe koordinuar aktivitetet për mbështetjen e aplikantëve të BRE-së.

Çdo institucion dhe operator i sistemit, që është pjesë e Komisionit Koordinues Ndërinstitucional, delegon anëtarë për të përfaqësuar institucionin para Komisionit. Çdo anëtar i emëruar përfaqëson institucionin e tij/saj delegues dhe pritet që diskutimet e mbajtura nga Komisioni Koordinues Ndërinstitucional t'i ndajnë brenda institucioneve të tyre. Secili përfaqësues i Komisionit Koordinues Ndërinstitucional është përgjegjës në bazë të mandatit të paraparë me ligj dhe duhet të jetë aktiv dhe të bashkëpunojë me përfaqësuesit e tjerë dhe kreun e Komisionit Koordinues Ndërinstitucional gjatë ndihmës së kërkuar nga aplikanti.

Komisioni Koordinues Ndërinstitucional drejtohet nga përfaqësuesi i MZHE-së. Në mënyrë që të mbahet një takim i Komisionit Koordinues Ndërinstitucional, duhet të jenë të pranishëm 2/3 e përfaqësuesve. Siç u tha më sipër, 7 përfaqësues duhet të jenë të pranishëm në mënyrë që takimi të mbahet.

Kompetencat dhe autorizimet kryesore, siç parashihet nga ligjet relevante të institucioneve që janë pjesë e Komisionit Koordinues Ndërinstitucional, janë elaboruar në vijim:

* MZHE-ja, përmes Departamentit të Energjisë, është përgjegjëse për hartimin e politikave për sektorin e energjisë. Nga perspektiva e politikave, MZHE-ja miratoi disa akte që strukturojnë bazën kryesore për mbështetjen e teknologjisë së ripërtërishme në përgjithësi. Siç u tha më sipër, MZHE-ja është përgjegjëse për caktimin e objektivave shtetërorë të BRE-së që duhet arritur, gjë e cila bëhet nëpërmjet Udhëzimit Administrativ nr. 05/2017 për Objektivat e Burimeve të Ripërtërishme të Energjisë. MZHE-ja gjithashtu miratoi Udhëzimin Administrativ nr. 06/2017 për Shfrytëzimin dhe Mbështetjen e Prodhimit të Energjisë nga Burimet e Ripërtërishme.
* Zyra e Rregullatorit të Energjisë (në tekstin e mëtejmë referuar si: Rregullatori) është përgjegjëse për lëshimin e autorizimit për ndërtimin e kapaciteteve të reja gjeneruese si dhe licencën e gjenerimit nëse kërkohet me ligj. Rregullatori po ashtu përcakton skemat mbështetëse dhe përcakton tarifën nxitëse për teknologjinë e ripërtërishme dhe gjithashtu është autoriteti kompetent për lëshimin e certifikatave të origjinës dhe monitorimin e kompanive energjetike dhe operatorëve të sistemit. Rregullatori miratoi Rregullin mbi Procedurën e Autorizimit për Ndërtimin e Kapaciteteve të Reja të Gjenerimit nga Burimet e Ripërtëritshme të Energjisë në prill të vitit 2017 (në tekstin e mëtejmë referuar si: Rregulli për Autorizim), i cili rregullon procedurat për autorizimin e kapaciteteve të reja të gjenerimit dhe dhënien e së drejtës për ndërtimin e kapaciteteve të reja të gjenerimit. Gjithashtu, rregullatori miratoi Rregullin mbi Skemën Mbështetëse në prill të vitit 2017, i cili rregullon mekanizmin për mbështetjen e energjisë elektrike të prodhuar nga burimet e ripërtërishme të energjisë përmes skemave të ndryshme. Rregullatori po ashtu është përgjegjës për hartimin e Marrëveshjeve për Blerjen e Energjisë që duhen të nënshkruhen ndërmjet Operatorit të Tregut dhe Gjeneruesit që gjeneron energji elektrike bazuar në teknologjinë BRE.
* Ministria e Mjedisit dhe Planifikimit Hapësinor (në tekstin e mëtejmë referuar si: MMPH) është përgjegjëse për lëshimin e pëlqimeve dhe lejeve në lidhje me mjedisin, ndërtimin dhe ujin. MMPH-ja shqyrton studimin e Vlerësimit të Ndikimit në Mjedis i cili përgatitet nga aplikantët e interesuar për të investuar në teknologjinë e ripërtërishme dhe në bazë të këtij shqyrtimi lëshon pëlqimin mjedisor. MMPH-ja po ashtu është përgjegjëse për lëshimin e lejes së shfrytëzimit të ujit që është e nevojshme për teknologjinë hidrike dhe për lejen e ndërtimit për tejkalimin e 10 MW të kapacitetit të instaluar. Për më tepër, MMPH-ja përcakton procedurën përmes legjislacionit dytësor dhe udhëzon komunat për lëshimin e lejeve komunale mjedisore.
* Komunat janë përgjegjëse për miratimin e planeve zhvillimore komunale, të cilat ndër të tjera parashikojnë zonat se ku duhet ndërtuar impiantet e energjisë. Komunat kanë kompetencë për lëshimin e lejeve të ndërtimit për kapacitetet prodhuese prej më pak se 10 MW, si dhe lejeve mjedisore për të cilat nuk nevojitet studimi i vlerësimit të ndikimit në mjedis.
* Operatorët e sistemit, Operatori i Transmisionit dhe Tregut i Kosovës (KOSTT) dhe Shërbimet e Shpërndarjes dhe Furnizimit të Energjisë Elektrike në Kosovë (KEDS), janë përgjegjës për sigurimin e qasjes dhe kyçjen e centraleve të BRE-ve në rrjetet e tyre përkatëse. Operatorët e sistemit lëshojnë termat e kyçjes, si dhe vlerësimin gjithëpërfshirës dhe të detajuar të kostove që lidhen me kyçjen e kapaciteteve të reja gjeneruese.
* Ministria e Pylltarisë dhe Zhvillimit Rural (në tekstin e mëtejmë referuar si: MBPZHR) brenda strukturës së saj ka Agjencinë e Pylltarisë e cila është përgjegjëse për menaxhimin dhe lëshimin e së drejtës për shfrytëzimin e tokës pyjore.
* Ministria e Financave është përgjegjëse për politikën fiskale dhe nën ombrellën e saj janë autoritetet doganore dhe tatimore. Disa pjesë të teknologjisë së BRE-së përjashtohen nga detyrimet doganore siç janë: panelet fotovoltaike.
* Ministria e Tregtisë dhe Industrisë ka mandatin të mbështesë ndërmarrjet e vogla dhe të mesme të Kosovës, të regjistrojë kompani të reja në Kosovë, si dhe të ofrojë udhëzime për investitorët përmes Agjencisë për Promovimin e Investimeve.
* Ministria e Administrimit të Pushtetit Lokal ka mandatin që të rregullojë, përmes legjislacionit dytësor, dhënien e së drejtës për shfrytëzimin e tokës publike lokale. Në bazë të Ligjit për Shfrytëzimin e Pronës së Paluajtshme të Komunës, Ministria përgatit dhe Qeveria miraton legjislacionin dytësor që rregullon procedurën për të drejtën e shfrytëzimit të tokës komunale. Ministria e Administrimit të Pushtetit Lokal gjithashtu monitoron zbatimin e legjislacionit nga komunat.
* Asociacioni i Komunave të Kosovës si organizatë joqeveritare përfaqësohet nga komunat dhe ndër të tjera ka mandat për të adresuar shqetësimet e komunave për një qeverisje lokale më efikase në mënyrë që të ofrohen shërbime më të mira për qytetarët.
  1. Mandati i OSS për BRE

OSS për BRE dhe kompetencat e saj rregullohen qartë me Rregulloren nr. 05/2018 për One Stop Shop për Burimet e Ripërtëritshme të Energjisë. Detyra kryesore e OSS për BRE është koordinimi, bashkëpunimi dhe informimi i palës së interesuar (aplikantit) gjatë procesit të investimeve në sektorin e energjisë së ripërtërishme në Kosovë dhe i cili shpreh ndonjë shqetësim në formë të shkruar.

OSS për BRE, për shkak të rolit të saj të lidhur me koordinimin, bashkëpunimin dhe informacionin, është mjaft e kufizuar. Me fjalë të tjera, OSS për BRE nuk mund të mbahet përgjegjëse për shkak të dështimit të institucioneve të tjera përgjegjëse për të vepruar në kohë. OSS për BRE është përgjegjëse nëse dështon të veprojë në pajtim me mandatin e saj ose të veprojë brenda 15 ditësh siç parashihet me Rregullën mbi OSS për BRE.

Kompetencat e OSS për BRE, siç përshkruhet në nenin 5 të Rregullores mbi OSS për BRE, përfshijnë të mëposhtmet:

1. përcjellja e zhvillimeve sa u përket investimeve në projektet e fushës së burimeve të ripërtërishme të energjisë;
2. bashkëpunimi me të gjitha institucionet përgjegjëse për zbatimin e procedurave ligjore dhe për lëshimin e lejeve përkatëse për projektet në fushën e burimeve të ripërtërishme të energjisë;
3. komunikimi i rregullt dhe i përhershëm me Rregullatorin i cili është përgjegjës për zhvillimin e procedurës së autorizimit për projektet e burimeve të ripërtërishme të energjisë;
4. komunikimi i rregullt me investitorët e projekteve në fushën e burimeve të ripërtërishme të energjisë, me qëllim të lehtësimit të zbatimit të hapave ligjorë dhe proceduralë në procesin e investimeve;
5. zhvillimi i komunikimit transparent me të gjitha palët e interesuara për të investuar në fushën e burimeve të ripërtërishme të energjisë, me qëllim të dhënies së informacioneve të nevojshme rreth procedurave ligjore dhe administrative;
6. ofrimi i informatave të nevojshme për palët e interesuara, përkatësisht për aplikacionet për projektet në fushën e burimeve të ripërtërishme të energjisë, lidhur me mënyrën e aplikimit, kërkesat e aplikacionit dhe afatet kohore të procedurave;
7. harmonizimi dhe koordinimi i informacioneve rreth kërkesave dhe numrit të aplikacioneve për marrjen e lejeve nga institucionet përgjegjëse për lëshimin e tyre në funksion të lehtësimit për palët e interesit;
8. koordinimi me institucionet përgjegjëse për projektet në fushën e burimeve të ripërtërishme të energjisë me qëllim të harmonizimit dhe lehtësimit të procedurave administrative për lëshimin e lejeve përkatëse, në rastet kur ato konstatohen si pengesë për investitorin si palë ose për palën që ka marrë lejen e autorizimit;
9. mbajtja e takimeve konsultative me përfaqësuesit e institucioneve përgjegjëse për zhvillimin e projekteve në fushën e burimeve të ripërtërishme të energjisë, në rastet kur konstatohen ngecje të caktuara në procesin e investimeve në këtë fushë, ose në rastet kur aplikanti ose investitori paraqesin vërejtjet e tyre të argumentuara;
10. kontaktimi dhe zhvillimi i komunikimit me autoritetet e institucionit përgjegjës me qëllim të konstatimit të statusit aktual të aplikacionit për lejen përkatëse, kur një gjë të tillë e kërkon pala që ka aplikuar;
11. përcjellja në mënyrë të përhershme e progresit të procesit të aplikacioneve për lejet përkatëse, në përputhje me dispozitat e ligjeve në fuqi;
12. adresimi i rekomandimeve për palët e përfshira në proces, me qëllim të evitimit të pengesave të natyrës ligjore apo procedurale në funksion të lehtësimit të procesit të investimeve në sektorin e burimeve të ripërtërishme, duke përfshirë edhe rekomandimet për ndryshime ligjore, në rastet kur është e nevojshme;
13. përgatitja e një doracaku informues mbi procesin e lëshimit të lejeve nga institucionet e përfshira në proces, me qëllim të koordinimit të afateve në përputhje me legjislacionin në fuqi.
    1. Shqyrtimi i kërkesave me shkrim të pranuara nga OSS

OSS për BRE vepron në kuadër të strukturës organizative të ministrisë përgjegjëse për sektorin e energjisë - MZHE. Forma e funksionalizimit të OSS është nën kompetencën e MZHE-së. MZHE-ja pritet të nxjerrë një vendim për emërimin e personelit kompetent që do të përfaqësojë OSS për BRE.

Kompetenca e OSS për BRE fillon me datën e aplikimit dhe mbaron kur aplikantit i jepet përgjigjja. Në përputhje me nenin 6 të Rregullores së Qeverisë nr. 05/2018 për One Stop Shop për Burimet e Ripërtërishme të Energjisë, përgjigja ndaj çështjes së ngritur rishikohet brenda 15 ditëve të punës nga data e pranimit të kërkesës.

Më poshtë elaborohet procedura që duhet ndjekur nga OSS për BRE dhe ofrohet një përshkrim i shkurtër i rrjedhës së punës. Një diagram i rrjedhës së punës ofrohet në fund të kësaj pjese.

### Aplikimi

Aplikanti i projektit të BRE-së (në vijim: aplikanti) paraqet një aplikacion me shkrim në OSS[[1]](#footnote-1).

*Aplikacioni duhet të ofrojë informata të qarta dhe koncize që përshkruajnë çështjen e cila pengon zhvillimin e investimit ose ndonjë çështje tjetër që kërkon vëmendje institucionale. Aplikacioni duhet të përshkruajë bazën ligjore të çështjes, pengesat ekzistuese, institucionin përgjegjës, dëshmitë relevante për çështjen dhe informata tjera të nevojshme që do të lehtësonin të kuptuarit e çështjes shqetësuese[[2]](#footnote-2).*

### Shqyrtimi i OSS

OSS shqyrton aplikacionin brenda 15 ditëve të punës nga pranimi i aplikacionit.

Brenda 2 ditëve të punës, OSS për BRE bën leximin e parë të aplikacionit. *OSS mund të parashtrojë me anë të email, më së voni në ditën e tretë, pyetje ose të kërkojë ndonjë dokument tjetër nga aplikanti nëse aplikacioni nuk përmban të gjithë informacionin e nevojshëm. Aplikanti duhet të përgjigjet brenda 2 ditëve të punës.*

OSS-ja komunikon me palën përkatëse *që është subjekt i aplikacionit për të marrë informacionin e nevojshëm lidhur me atë çështje specifike*.

*Komunikimi duhet të jetë intensiv dhe përgjigja nga pala përkatëse nuk duhet vonuar*.

### Pala përkatëse

Pala përkatëse përgjigjet brenda 5 ditëve të punës*, por jo më vonë se 10 ditë nga aplikimi.*

*Pala përkatëse është subjekti tek i cili aplikanti ngrit shqetësimin.*

### Përgjigja e OSS

*OSS përgatit draft përgjigjen për aplikantin. Draft përgjigjja e tillë duhet të ndahet me institucionin përkatës.*

*Institucioni përkatës mund të ofrojë komente mbi draft përgjigjen brenda një dite pune.*


OSS ia dërgon përgjigjen aplikantit më së voni në ditën e 15-të. *Përgjigja ndaj aplikacionit mund të dërgohet më herët se afati i rregullt nëse është gati*.

### Informatat për t’u publikuar

OSS publikon informatat e ndara me aplikantin te publiku, nëpërmjet faqes së internetit.

*Publikimi në faqen e internetit nuk përmban emrin e aplikantit dhe hollësitë e projektit. Informatat përkatëse publikohen për nevojat e institucioneve dhe akterëve investues.*

#### *Diagrami i rrjedhës për procedurën e brendshme të OSS për BRE*



**OSS i komunikon aplikuesit përgjigjet për BRE**

**Dita 14**

**Dita 13**

OSS për BRE finalizon përgjigjen

Institucioni përkatës ofron komente (nëse e nevojshme)

OSS përgatit dhe ndan draft përgjigjen për institucionin përkatës

Institucioni përkatës i përgjigjet OSS-së për BRE

OSS për BRE informon institucionin përkatës

Aplikuesi ofron sqarime tek OSS për BRE

OSS mund të kërkojë sqarime nga aplikuesit (nëse e nevojshme)

Leximi i parë i OSS

**Dita 12**

**Dita 10**

**Dita 6**

**Dita 5**

**Dita 3**

**Dita 2**

15 ditë rishikim të aplikacionit nga OSS

Aplikacioni përmban:

* Bazën ligjore të lëndës;
* Pengesat ekzistuese;
* Institucionin përgjegjës;
* Informata tjera.

**Aplikimi në OSS për BRE i dorëzuar**

#### Shablloni i përgjigjes së OSS

Për: *Emri i aplikantit*

Nga: *Emri i përfaqësuesit të OSS për BRE*

Data: *Data e ofrimit të përgjigjes nga OSS për BRE*

Tema: *Përgjigje ndaj kërkesës që i është dërguar OSS për BRE [muaji] [dita] 2019 nga*…

------------------------------------------------------------------------------------------------------------------------------

OSS për BRE është themeluar me Rregulloren e Qeverisë nr. 05/2018 për One Stop Shop për Burimet e Ripërtërishme të Energjisë me mandat për të koordinuar, bashkëpunuar dhe informuar palët në lehtësimin e procesit të investimeve në sektorin e energjisë së ripërtërishme në Kosovë.

OSS për BRE:

* + - * më [muaji] [dita] 2019 ka pranuar kërkesën nga aplikanti [*emri*], në përputhje me nenin 6 të Rregullores së Qeverisë nr. 05/2018 për One Stop Shop për Burimet e Ripërtërishme të Energjisë, për të ndihmuar në çështjen lidhur me projektin [*detajet e projektit*];
      * ka shqyrtuar aplikacionin dhe më [datë] ka kontaktuar për shqyrtim të aplikacionit institucionin përkatës, përkatësisht [*emri i institucionit përkatës*];
      * ka pranuar përgjigjen nga [*emri i institucionit përkatës*] më [data] në lidhje me shqetësimin e ngritur nga aplikanti.

Përgjigja për shqetësimin e aplikantit në lidhje me projektin [*përshkrimi i projektit në bazë të të dhënave të pranuara*] siç është pranuar nga [*emri i institucionit përkatës*] më [data] i bashkëngjitet kësaj letre.

Asnjë përgjegjësi: Për shkak të mandatit koordinues, bashkëpunues dhe informativ të OSS për BRE, OSS për BRE nuk merr përgjegjësi ligjore për përgjigjen e lëshuar nga institucioni përkatës [*emri i institucionit përkatës*], me ç'rast përgjigja e ofruar këtu nuk përbën bazë për veprime administrative ose gjyqësore ndaj OSS për BRE, Komisionit Ndërministror dhe as MZHE-së.

1. Veprimet e OSS për BRE shënohen me nënvizim [↑](#footnote-ref-1)
2. Veprimet e brendshme të OSS për BRE shënohen me *italic* [↑](#footnote-ref-2)